**Interreg programmu vadības likums 2021.-2027.gadam**

1. **pants. Likumā lietotie termini**

Likumā ir lietoti šādi termini:

1. **Finansēšanas nolīgums** - līgums, kas tiek noslēgts starp Eiropas Komisiju un katru ārpus Eiropas Savienības teritorijas esošu programmas partnervalsti, lai īstenotu Interreg programmu attiecīgajā partnervalstī. Finansēšanas nolīgumu var parakstīt arī Eiropas Savienības dalībvalsts, kurā atrodas attiecīgās Interreg programmas vadošā iestāde;
2. **iepriekš noteiktais projekts** – projekts, kurš nav atlasāms konkursa kārtībā un par kura īstenošanu ir vienojušās visas programmas partnervalstis;
3. **Interreg Regula** - Eiropas Parlamenta un Padomes 2021. gada 24. jūnija Regula (ES) Nr. 2021/1059 par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem;
4. **izdevumu atbilstības pārbaude** – programmas ietvaros īstenoto aktivitāšu un izlietotā finansējuma atbilstības attiecīgās programmas nosacījumiem pārbaude;
5. **finansējuma saņēmējs** – publisko vai privāto tiesību juridiskā persona, kurai piešķirts programmas finansējums atbilstoši programmas nosacījumiem;
6. **Kopīgo noteikumu regula** -Eiropas Parlamenta un Padomes 2021. gada 24. jūnija Regula (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai;
7. **nacionālā apakškomiteja** – Latvijā izveidota koleģiāla institūcija, kas nodrošina padomdevēja funkciju nacionālajai atbildīgajai iestādei attiecībā uz programmu vadību un kontroli un kas darbojas saskaņā ar tās apstiprinātu nolikumu;
8. **nacionālā atbildīgā iestāde** – programmas partnervalsts nacionālā iestāde, kas nodrošina programmas partnervalsts uzņemto saistību izpildi attiecībā uz programmas dokumenta izstrādi un programmas vadību un kontroli;
9. **programma** – saskaņā ar Interreg regulu Latvijas un attiecīgās partnervalsts izstrādāta un ar Eiropas Komisijas lēmumu apstiprināta stratēģija noteiktu mērķu sasniegšanai, kā arī tās ieviešanas un kontroles mehānismu apraksts;
10. **programmas dokuments** – dokuments, kuru izstrādā attiecīgās Eiropas Savienības Kohēzijas politikas mērķa “Eiropas teritoriālā sadarbība” 2021.-2027.gadam Interreg programmas partnervalstis un apstiprina Eiropas Komisija, un kas ir saistošs programmas un projektu īstenošanā iesaistītām institūcijām, un kas nosaka programmas teritorijas attīstības stratēģiju, programmas mērķus un tematisko prioritāšu kopumu, programmas vadības un kontroles sistēmu, kā arī programmas un projektu īstenošanas kārtību un nosacījumus;
11. **programmas partnervalsts** – Eiropas Savienības dalībvalsts vai valsts ārpus Eiropas Savienības teritorijas, kuras reģioni programmā ir noteikti kā attiecināmā teritorija;
12. **valsts budžeta līdzfinansējums** - nacionālā finansējuma daļa, kas tiek plānota no valsts budžeta papildus programmas finansējumam kopējo attiecināmo izdevumu segšanai;
13. **valsts budžeta līdzfinansējuma likme** – valsts budžeta līdzfinansējums procentos pret projekta kopējiem attiecināmajiem izdevumiem;
14. **virssaistības** – papildu saistības veikt maksājumus no valsts budžeta to kopējo attiecināmo izdevumu segšanai, kuri pārsniedz programmas finansējuma un valsts budžeta finansējuma daļu.

**2. pants. Likuma mērķis**

Likuma mērķis ir noteikt Eiropas Savienības Kohēzijas politikas mērķa “Eiropas teritoriālā sadarbība” 2021.-2027.gadam Interreg programmu efektīvu, caurskatāmu un pareizas finanšu vadības principiem atbilstošu vadību Latvijas Republikā, ciktāl to nenosaka tieši piemērojamie Eiropas Savienības tiesību akti.

**3. pants. Likuma darbības joma**

(1) Likums nosaka šādu Interreg programmu (turpmāk visas kopā – Interreg programmas) vadību:

1) Igaunijas – Latvijas pārrobežu sadarbības programma;

2) Latvijas – Lietuvas pārrobežu sadarbības programma;

3) Centrālā Baltijas jūras reģiona pārrobežu sadarbības programma;

4) INTERREG Baltijas jūras reģiona transnacionālās sadarbības programma;

5) *INTERREG EUROPE* starpreģionu sadarbības programma;

6) *URBACT IV* starpreģionu sadarbības programma;

7) *ESPON* 2030 starpreģionu sadarbības programma;

8) *INTERACT IV* labas teritoriālās sadarbības programmu pārvaldības programma;

9) Latvijas – Krievijas pārrobežu sadarbības programma Kaimiņattiecību, attīstības sadarbības un starptautiskās sadarbības instrumenta ietvaros;

10) Latvijas – Baltkrievijas pārrobežu sadarbības programma Kaimiņattiecību, attīstības sadarbības un starptautiskās sadarbības instrumenta ietvaros;

11) citas Eiropas Savienības Kohēzijas politikas mērķa “Eiropas teritoriālā sadarbība” Interreg programmas, kuras īstenojamas ar Eiropas Reģionālās attīstības fonda atbalstu un kurās var piedalīties Latvijā reģistrēti finansējuma saņēmēji saskaņā ar programmu nosacījumiem.

(2) Likums attiecas uz 2021. – 2027. gada plānošanas periodu.

**4. pants. Valsts budžeta līdzfinansējuma likme**

(1) Valsts budžeta līdzfinansējuma likme Interreg programmu ietvaros apstiprināto projektu īstenošanai nav augstāka par programmas dokumentā noteikto Latvijas Republikai minimāli iespējamo likmi, ar kuru var nodrošināt Eiropas Komisijas lēmumā par programmas apstiprināšanu attiecīgajam programmas prioritārajam virzienam noteikto programmas finansējuma likmi, izņemot šā panta otrajā daļā minēto gadījumu.

(2) Ministru kabinets ir tiesīgs lemt par valsts budžeta līdzfinansējuma likmes paaugstināšanu virs šā panta pirmajā daļā noteiktā limita iepriekš noteiktajiem projektiem un lielajiem infrastruktūras projektiem, ja programmas pieejamais finansējums nav pietiekams projekta mērķa sasniegšanai.

**5. pants. Virssaistības**

(1) Vadošā iestāde ir tiesīga uzņemties virssaistības, ja par to vienojas visas programmas partnervalstis.

(2) Virssaistības nedrīkst pārsniegt piecus procentus no programmas finansējuma apjoma, izņemot šā panta trešajā daļā minēto gadījumu.

(3) Ministru kabinets ir tiesīgs lemt par virssaistību palielināšanu virs šā panta otrajā daļā noteiktā limita, ja tas ir nepieciešams programmas finansējuma pilnīgai izmantošanai un nerada risku, ka būs nepieciešami papildu izdevumi valsts budžetā plānoto kopējo attiecināmo izdevumu segšanai.

(4) Virssaistību uzņemšanās gadījumā Ministru kabinets nosaka virssaistību piešķiršanas kārtību.

**6. pants. Programmas vadības institucionālā struktūra**

(1) Programmas vadību nodrošina šādas institūcijas:

1) nacionālā atbildīgā iestāde;

2) nacionālā apakškomiteja;

3) vadošā iestāde un kopīgais sekretariāts;

4) revīzijas iestāde;

5) uzraudzības komiteja;

6) finanšu kontroles institūcija.

(2) Nacionālās atbildīgās iestādes funkcijas visām šī likuma 3.panta pirmajā daļā minētajām Interreg programmām, finanšu kontroles institūcijas funkcijas šī likuma 3.panta pirmajā daļā, izņemot 7. un 8.punktā, minētajām programmām, kā arī vadošās iestādes un kopīgā sekretariāta, revīzijas iestādes funkcijas attiecībā uz šī likuma 3.panta pirmās daļas 2., 9. un 10. punktā minētajām programmām pilda Vides aizsardzības un reģionālas attīstības ministrija.

(3) Vides aizsardzības un reģionālās attīstības ministrija nodrošina, ka funkcijas, kuras tā pilda saskaņā ar šā panta otrajā daļā noteikto ir savstarpēji nodalītas, kā arī nodalītas no citām tās funkcijām.

**7. pants. Nacionālās atbildīgās iestādes tiesības un pienākumi**

(1) Nacionālajai atbildīgajai iestādei ir šādi pienākumi:

1) sadarbībā ar attiecīgās programmas partnervalstīm nodrošināt līdzdalību programmas dokumenta izstrādē, tā iesniegšanu apstiprināšanai Ministru kabinetā, līdzdalību programmas dokumenta grozījumu izdarīšanā, programmas ieviešanā, uzraudzībā un izvērtēšanā, finanšu kontroles un revīzijas veikšanā;

2) attiecībā uz šī likuma 3.panta pirmās daļas 2., 9.un 10.punktā minētajām programmām – papildus šī panta pirmās daļas 1. punktā minētajam, nodrošināt programmu dokumentu iesniegšanu apstiprināšanai Eiropas Komisijā un nodrošināt sarunu procesu par programmu dokumentu apstiprināšanu;

3) rakstveidā apstiprināt Latvijas Republikas piekrišanu katras programmas saturam atbilstoši Interreg regulas 16. panta 5. punktam;

4) nodrošināt vienošanās starp Interreg programmas partnervalstīm un vadošo iestādi par attiecīgās Interreg programmas īstenošanu parakstīšanu un nodrošināt tās izpildi, ja par tādu vienojušās programmas partnervalstis;

5) apstiprināt Latvijas Republikas pārstāvjus dalībai programmas uzraudzības komitejā un piedalīties programmas uzraudzības komitejas darbā;

6) nodrošināt nacionālās apakškomitejas darbību;

7) nodrošināt valsts budžeta līdzfinansējuma plānošanu un maksājumu veikšanu Interreg programmas tehniskās palīdzības budžetam vai programmas īstenošanai;

8) nodrošināt valsts budžeta līdzfinansējuma plānošanu, piešķiršanu un maksājumu veikšanu Latvijas Republikā reģistrētiem finansējuma saņēmējiem atbilstoši šī likuma 14. panta 3. punktā noteiktajai kārtībai;

9) noteikt programmas nacionālā kontaktpunkta funkciju izpildītāju Latvijas Republikā, ja par to ir vienojušās visas programmas partnervalstis, funkcijas izpildītāju;

10) sniegt informāciju programmas vadībā iesaistītām institūcijām par aizdomām par krāpšanu attiecīgās programmas ieviešanā, kā arī informēt Eiropas Komisiju par programmu ieviešanā konstatētajām neatbilstībām Latvijas Republikā;

11) pēc pieprasījuma sniegt Interreg programmu vadībā iesaistītajām institūcijām informāciju, kas nepieciešama Interreg programmu vadības nodrošināšanai, tai skaitā, informāciju par potenciālo Latvijas Republikā reģistrētu finansējuma saņēmēju atbilstību līdzdalībai projektā atbilstoši attiecīgās Interreg programmas dokumentā noteiktajiem projekta partnera atbilstības kritērijiem;

12) veicināt Latvijas Republikā reģistrētu finansējuma saņēmēju līdzdalību Interreg programmās, sniedzot informāciju par Interreg programmām, kā arī publicēt informāciju par apstiprinātajiem projektiem ar Latvijas Republikā reģistrētiem finansējuma saņēmējiem atbilstoši šī likuma 14. panta 2. punktā noteiktajai kārtībai;

13) De-minimis atbalsta uzskaites sistēmā reģistrēt de-minimis atbalsta piešķīrumu finansējuma saņēmējiem no Latvijas, ja par to vienojušās programmas partnervalstis.

(2) Nacionālajai atbildīgajai iestādei ir šādas tiesības:

1) konsultēties ar nacionālo apakškomiteju par ierosinātajiem Interreg programmas dokumenta grozījumiem, Interreg programmas ieviešanu un uzraudzību, potenciālo Latvijas Republikā reģistrētu finansējuma saņēmēju iesniegto projektu atbilstību nacionālajiem un reģionālajiem plānošanas dokumentiem un to prioritātēm, projektu aktivitāšu pārklāšanās risku vai papildinātību ar citu nacionālo vai starptautisko programmu projektu aktivitātēm, kā arī šo projektu virzību finansējuma saņemšanai attiecīgās programmas uzraudzības komitejā;

2) pieprasīt un saņemt informāciju no citām Interreg programmas vadībā iesaistītām institūcijām un programmas finansējuma saņēmēja, lai nodrošinātu ar Interreg programmas vadību un kontroli saistīto lēmumu pieņemšanu;

3) ierosināt programmas vadībā iesaistītajām institūcijām veikt projekta īstenošanas pārbaudes vai citus kontroles pasākumus;

4) pieprasīt un saņemt pieeju datiem valsts informācijas sistēmās tādā apjomā, kādu paredz attiecīgo sistēmu regulējošie normatīvie akti un kāds nepieciešams nacionālās atbildīgās iestādes pienākumu izpildei.

**8. pants. Nacionālā apakškomiteja, tās tiesības un pienākumi**

(1) Nacionālās apakškomitejas sastāvu apstiprina nacionālā atbildīgā iestāde. Nacionālās apakškomitejas sastāvā ir:

1) pa vienam pārstāvim no Aizsardzības ministrijas, Ārlietu ministrijas, Ekonomikas ministrijas, Finanšu ministrijas, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Pārresoru koordinācijas centra, Satiksmes ministrijas, Tieslietu ministrijas, Veselības ministrijas, Vides aizsardzības un reģionālās attīstības ministrijas un Zemkopības ministrijas, Centrālās finanšu un līgumu aģentūras un Lauku atbalsta dienesta;

2) pa vienam pārstāvim no katra plānošanas reģiona.

(2) Nacionālajai apakškomitejai ir šādi pienākumi:

1) pēc nacionālās atbildīgās iestādes pieprasījuma konsultēt to viedokļa sagatavošanai par Interreg programmu ieviešanu un uzraudzību;

2) pēc nacionālās atbildīgās iestādes pieprasījuma konsultēt par potenciālo Latvijā reģistrētu finansējuma saņēmēju Interreg programmas ietvaros iesniegto projektu iesniegumu atbilstību nacionālajiem un reģionālajiem plānošanas dokumentiem un to prioritātēm, kā arī par risku saistībā ar projektu pārklāšanos ar citu nacionālo vai starptautisko programmu projektiem;

3) pēc nacionālās atbildīgās iestādes pieprasījuma sniegt viedokli par Interreg programmas vadībā iesaistīto institūciju ierosinātajiem grozījumiem programmā;

(3) Nacionālajai apakškomitejai ir tiesības, pamatojoties uz šā panta otrās daļas 2. punktā minēto informāciju, ierosināt nacionālajai atbildīgajai iestādei potenciālo Latvijā reģistrētu finansējuma saņēmēju programmas ietvaros iesniegto projektu iesniegumu apstiprināšanu Interreg programmas finansējuma saņemšanai vai noraidīšanu, vai papildu nosacījumu izvirzīšanu attiecībā uz iesniegto projektu.

**9. pants. Vadošā iestāde un kopīgais sekretariāts, to tiesības un pienākumi**

(1) Vadošajai iestādei ir šādi pienākumi:

1) nodrošināt Interreg programmas vadību saskaņā ar pareizas finanšu vadības principu, kas ietver efektīvas un precīzas vadības un kontroles sistēmas izveidošanu un uzturēšanu, kā arī uz caurredzamības un vienlīdzīgas attieksmes principiem balstītu Interreg programmas finansējuma piešķiršanu atbilstoši Eiropas Parlamenta un Padomes 2021. gada 24. jūnija Regulas (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai(turpmāk -Kopīgo noteikumu regula) prasībām, tai skaitā 49.panta un 72.panta prasībām un Interreg regulas, tai skaitā 46.panta, 47.panta un 52.panta prasībām;

2) nodrošināt Finansēšanas nolīguma saskaņošanas un parakstīšanas procesu Latvijas Republikas vārdā šī likuma 3.panta pirmās daļas 9. un 10.punktā minētajām Interreg programmām;

(2) Lai nodrošinātu Interreg programmu ieviešanu, vadošā iestāde atbilstoši Interreg regulas 46. panta 2. punktam izveido attiecīgās Interreg programmas kopīgo sekretariātu un uzrauga tā darbību.

(3) Kopīgajam sekretariātam var tikt dibināti filiāles ārvalstīs, ja par to ir vienojušās visas attiecīgās Interreg programmas partnervalstis.

(4) Vadošajai iestādei un kopīgajam sekretariātam, lai nodrošinātu programmas vadību, ir tiesības pieprasīt un saņemt nepieciešamo informāciju no nacionālās atbildīgās iestādes, revīzijas iestādes, finanšu kontroles institūcijas un finansējuma saņēmēja.

**10. pants. Uzraudzības komiteja**

(1) Programmas uzraudzības komiteju izveido atbilstoši Interreg regulas 28. un 29.pantam un tā darbojas saskaņā ar tās apstiprinātu reglamentu.

(2) Uzraudzības komiteja veic Interreg regulas 22. un 30. pantā noteiktās funkcijas, kā arī apstiprina projektu vērtēšanas kritērijus un vadlīnijas par projektu sagatavošanu, iesniegšanu, atlasi un īstenošanu, programmas izmaksu attiecināmību, kas ir saistošas programmas vadībā iesaistītajām institūcijām, projektu iesniegumu iesniedzējiem un finansējuma saņēmējiem.

(3) Uzraudzības komitejas pieņemtie lēmumi ir saistoši programmas vadībā iesaistītajām institūcijām, projektu iesniegumu iesniedzējiem un finansējuma saņēmējiem.

**11. pants. Revīzijas iestādes tiesības un pienākumi**

(1) Revīzijas iestādes pienākums ir nodrošināt neatkarīgu revīziju veikšanu, revīziju rezultātus apkopot gada kontroles ziņojumā un sagatavot neatkarīgu revīzijas atzinumu atbilstoši Interreg regulas 48. un 49.pantam.

(2) Revīzijas iestādei ir pienākums sniegt vadošajai iestādei informāciju, kas nepieciešama Interreg programmas vadības nodrošināšanai.

(3) Revīzijas iestādei un revidentu grupai ir tiesības pieprasīt un saņemt no Interreg programmas vadībā iesaistītajām institūcijām un finansējuma saņēmēja to rīcībā esošo informāciju, kas nepieciešama revīzijas iestādes pienākumu izpildei.

(4) Revīzijas iestādei un Latvijas Republikas pārstāvim revidentu grupā tiesības pieprasīt un saņemt pieeju datiem valsts informācijas sistēmās tādā apjomā, kādu paredz attiecīgo sistēmu regulējošie normatīvie akti un kāds nepieciešams revīzijas iestādes pienākumu izpildei.

(5) Revīzijas iestāde savu funkciju izpildei izveido un vada revidentu grupu, kā arī nodrošina tās vadību. Revidentu grupas pienākums ir veikt revīzijas saskaņā ar revīzijas iestādes norādījumiem. Revidentu grupas funkcijas Latvijas teritorijā pilda Vides aizsardzības un reģionālās attīstības ministrija, kura nosaka par funkciju izpildi atbildīgo amatpersonu.

**12. pants. Finanšu kontroles institūcijas tiesības un pienākumi**

1. Finanšu kontroles institūcijai ir šādi pienākumi:

1) pildīt Kopīgo noteikumu regulas 74.panta 1.punkta a) apakšpunktā noteiktās funkcijas saskaņā ar Interreg regulas 46.pantā noteikto;

2) veikt Latvijas Republikā reģistrēta finansējuma saņēmēja izdevumu, kas veikti projekta īstenošanas laikā, atbilstības pārbaudi Interreg programmas finansējuma saņemšanai saskaņā ar attiecīgās Interreg programmas nosacījumiem atbilstoši šī likuma 14.panta 5.punktā noteiktajai kārtībai.

(2) Finanšu kontroles institūcijai ir šādas tiesības:

1) saņemt visu nepieciešamo informāciju un ar attiecīgā finansējuma saņēmēja projekta īstenošanu saistītus dokumentus no finansējuma saņēmēja vai Interreg programmas vadībā iesaistītām institūcijām, lai varētu veikt finanšu kontroles institūcijas pienākumus;

2) pieprasīt un saņemt pieeju datiem valsts informācijas sistēmās tādā apjomā, kādu paredz attiecīgo sistēmu regulējošie normatīvie akti un kāds ir nepieciešams finanšu kontroles institūcijas pienākumu izpildei.

**13. pants. Finansējuma saņēmēju tiesības un pienākumi**

(1) Finansējuma saņēmējam papildus tieši piemērojamos Eiropas Savienības tiesību aktos, Latvijas Republikas normatīvajos aktos un attiecīgās programmas uzraudzības komitejas apstiprinātajos dokumentos par programmas finansējuma piešķiršanu projektam un tā izlietošanu noteiktajam ir šādi pienākumi:

1) nodrošināt programmas projekta efektīvu un savlaicīgu īstenošanu atbilstoši noslēgtajam līgumam par projekta īstenošanu;

2) nodrošināt, lai projektam piešķirtais programmas finansējums tiktu izlietots saskaņā ar pareizas finanšu pārvaldības principu, ievērojot saimnieciskuma, lietderības un efektivitātes principus;

3) nodrošināt, lai projekta ietvaros veiktie izdevumi būtu tieši saistīti ar programmas un projekta mērķu sasniegšanu un lai izmaksas būtu attiecināmas saskaņā ar programmas nosacījumiem;

4) nodrošināt grāmatvedības uzskaiti atsevišķi katram programmas projektam;

5) nekavējoties informēt programmas kopīgo sekretariātu, vadošo iestādi un, ja nepieciešams, nacionālo atbildīgo iestādi par jebkurām izmaiņām un apstākļiem, kas var negatīvi ietekmēt projekta īstenošanu;

6) pēc pieprasījuma sniegt informāciju par projekta īstenošanu un nodrošināt programmas vadībā iesaistīto institūciju pārstāvjiem, kā arī finanšu kontroles institūcijas pārstāvjiem piekļuvi visu ar attiecīgā projekta īstenošanu saistīto dokumentu oriģināliem, kā arī attiecīgā projekta īstenošanas vietai;

7) nodrošināt programmas rezultātu saglabāšanu, ievērojot programmas nosacījumus un termiņus.

(2) Finansējuma saņēmējam ir šādas tiesības:

1) pieprasīt valsts budžeta līdzfinansējumu programmas ietvaros apstiprināto projektu īstenošanai atbilstoši kārtībai, kāda noteikta saskaņā ar šā likuma 14. panta 3. punktu;

2) saņemt no nacionālās atbildīgās iestādes ar programmu saistīto informāciju;

3) saņemt no programmas kopīgā sekretariāta informatīvo atbalstu projektu pasākumu īstenošanai.

**14. pants. Ministru kabineta kompetence programmu vadības nodrošināšanā**

Lai nodrošinātu programmu vadību, Ministru kabinets nosaka:

1) kārtību, kādā sniedzami ziņojumi par Interreg programmu finansēto projektu ieviešanā konstatētajām neatbilstībām un atgūstams programmas finansējums;

2) kārtību, kādā publisko informāciju par Eiropas Komisijas apstiprinātajām Interreg programmām Latvijas Republikā un to ietvaros apstiprinātajiem projektiem ar Latvijā reģistrētiem finansējuma saņēmējiem;

3) kārtību, kādā piešķir valsts budžeta līdzekļus Interreg programmu finansējuma saņēmējiem no Latvijas Republikas;

4) kārtību, kādā valsts budžetā plāno līdzekļus Interreg programmu un projektu īstenošanai un veic maksājumus;

5) kārtību, kādā tiek veikta Interreg programmu finansēto projektu finanšu kontrole.

**15. pants. Uzraudzības komitejas lēmumu apstrīdēšana un pārsūdzēšana**

(1) Projekta iesnieguma iesniegšana saskaņā ar šo likumu nerada pienākumu piešķirt programmas finansējumu projekta iesnieguma iesniedzējam projekta īstenošanai.

(2) Uzraudzības komitejas lēmumu par projekta iesnieguma apstiprināšanu, apstiprināšanu ar nosacījumu vai noraidīšanu var apstrīdēt attiecīgās programmas vadošajā iestādē, ja vadošā iestāde atrodas Latvijas Republikā.

(3) Vadošā iestāde atbilstoši projekta iesniedzēja juridiskajam statusam izdod administratīvo aktu vai pieņem pārvaldes lēmumu.

(4) Ja projekta iesniedzējs ir privāto tiesību juridiskā persona, vadošās iestādes lēmums ir administratīvais akts.

(5) Ja projekta iesniedzējs ir tiešās vai pastarpinātās pārvaldes iestāde, atvasināta publiska persona vai cita valsts iestāde, vadošās iestādes lēmums ir pārvaldes lēmums.

(6) Vadošās iestādes izdoto administratīvo aktu par apstrīdēto uzraudzības komitejas lēmumu var pārsūdzēt, iesniedzot pieteikumu Administratīvās rajona tiesas attiecīgajā tiesu namā. Vadošās iestādes pieņemtais pārvaldes lēmums par apstrīdēto uzraudzības komitejas lēmumu nav pārsūdzams.

(7) Šā panta otrajā daļā minēto uzraudzības komitejas lēmumu apstrīdēšana un pārsūdzēšana neaptur to darbību.

(8) Ja attiecīgās programmas vadošā iestāde neatrodas Latvijas Republikā, uzraudzības komitejas lēmumu apstrīdēšana un pārsūdzēšana notiek atbilstoši kārtībai, kāda noteikta programmas dokumentā, kas apstiprināts Eiropas Komisijā, vai vienošanās par programmas īstenošanu, kas noslēgts starp vadošo iestādi un partnervalstīm, vai programmas uzraudzības komitejā apstiprinātajos dokumentos.

**16. pants. Ar projekta īstenošanu saistīto strīdu risināšana**

(1) Ja vadošā iestāde atrodas Latvijas Republikā, strīdus, kas attiecas uz līguma par projekta īstenošanu izpildi, tai skaitā piešķirto finanšu līdzekļu izmaksāšanu, izmaksāšanas turpināšanu vai atgūšanu, risina:

1) civiltiesiskā kārtībā, ja finansējuma saņēmējs ir privāto tiesību juridiskā persona. Dokumenti, kas sagatavoti un pieņemti šīs daļas pirmajā teikumā minēto darbību veikšanai (piemēram, lēmumi, atzinumi, brīdinājumi, līgums), nav izskatāmi administratīvā procesa kārtībā;

2) vadošās iestādes lēmumu kā pārvaldes lēmumu Valsts pārvaldes iekārtas likumā noteiktajā kārtībā apstrīdot tās tiešās pārvaldes iestādes vadītājam, kuras ietvaros izveidota vadošā iestāde, ja finansējuma saņēmējs ir tiešās vai pastarpinātās pārvaldes iestāde vai atvasināta publiska persona. Pārvaldes lēmums, ko pieņēmis tās valsts pārvaldes iestādes vadītājs, kuras ietvaros izveidota vadošā iestāde, nav pārsūdzams tiesā.

(2) Ja vadošā iestāde neatrodas Latvijas Republikā, strīdus, kas attiecas uz līguma par projekta īstenošanu izpildi, tai skaitā programmas finansējuma izmaksāšanu, izmaksāšanas turpināšanu vai atgūšanu, risina atbilstoši noslēgtajam līgumam par projekta īstenošanu.

(3) Finanšu kontroles institūcijas atzinums par Latvijas Republikā reģistrēta finansējuma saņēmēja izdevumu atbilstības pārbaudi nav atsevišķi apstrīdams un pārsūdzams.

**17. pants. Neatbilstoši veikto izdevumu atgūšana**

(1) Neatbilstību gadījumā Interreg programmas finansējuma atgūšanu veic atbilstoši attiecīgās programmas dokumentā, kas apstiprināts Eiropas Komisijā, vai vienošanās par programmas īstenošanu, kas noslēgts starp vadošo iestādi un partnervalstīm, vai citos programmas uzraudzības komitejā apstiprinātajos dokumentos noteiktajai kārtībai.

(2) Programmas finansējuma atgūšanu no Latvijas Republikā reģistrēta finansējuma saņēmēja, kas ir privāto tiesību juridiskā persona, veic civiltiesiskā kārtībā.

(3) Programmas finansējuma atgūšanu no Latvijas Republikā reģistrēta finansējuma saņēmēja, kas ir tiešās vai pastarpinātās pārvaldes iestāde vai atvasināta publiska persona, veic atbilstoši kārtībai, kāda noteikta saskaņā ar šī likuma 14. panta 1.punktu.

**18. pants. Valsts nodeva, vēršoties tiesā**

Nacionālā atbildīgā iestāde un vadošā iestāde, vēršoties vispārējās jurisdikcijas tiesā par līgumstrīdu, valsts nodevu nemaksā.

**19. pants. Informācijas atklātība**

Projekta iesnieguma lieta ir ierobežotas pieejamības informācijas līdz brīdim, kad stājies spēkā lēmums par projekta iesnieguma apstiprināšanu, apstiprināšanu ar nosacījumu vai noraidīšanu.

**20.pants. Valoda**

Interreg programmu vadības valoda ir angļu valoda.

**Pārejas noteikumi**

(1) Interreg programmu īstenošanu to vadībā iesaistītās institūcijas uzsāk no dienas, kad Eiropas Komisija pieņēmusi lēmumu par attiecīgas programmas apstiprināšanu.

(2) Ministru kabinets līdz 2022. gada 31. decembrim izdod šā likuma 14. pantā minētos noteikumus.

Likums stājas spēkā

Likums Saeimā pieņemts

06.07.2021

3080

Ilze Krieva

Attīstības instrumentu departamenta direktores vietniece

67026439

Ilze.Krieva@varam.gov.lv

Anna Djakova

Attīstības instrumentu departamenta

Teritoriālās sadarbības nodaļas vadītāja

67026473

Anna.Djakova@varam.gov.lv